Verbeelde woorde - Kuns En Vermaak - Republikein
Sunday, December 08th, 15:04:17
Die digter en romanskrywer Carina Stander "skilder" nie net met woorde nie. Sy is ook 'n uitmuntende visuele kunstenaar.
Met die bekendstelling van haar twee digbundels en twee romans het sy elke keer 'n solokunsuitstalling, 'n visueelmaking van karakters en tonele uit haar boeke, saam aangebied.
"Woorde word beelde. Verbeelde woorde. In my werk beskou ek die wisselwerking tussen beeld en woord as 'n gelyke uitlewing van dieselfde kreatiewe energie. My visuele kuns is narratief, terwyl my skryfwerk gekenmerk word deur juiste beskrywings wat 'n visuele karakter daaraan verleen," sê Stander.
"Of dit nou digkuns of verhaalkuns of visuele kuns is: byna al my werk ontspring uit reismistiek of natuurmistiek en het trekke van die Magiese Realisme, die droomsfeer. Binne die Surrealistiese Beweging vind ons 'n uitruiling tussen kunstenaars en skrywers wat mekaar se werk illustreer of toedig. Surrealisme wil dit hê dat kuns in die dieptes van die mens, die wonderbaarlike (le merveilleux), ontstaan.
"Ek is gefassineer deur hierdie spel tussen werklikheid en bowerklikheid (surréalisme), die ontginning van die élan vitale, die intuïsie en die soeke na 'n mystère of geheim. Ek waak egter teen die surrealisme se geneigdheid tot 'n oordrewe subjektiwiteit en privaattaal; 'n metafisiese benadering wat dikwels in só 'n mate rondspring, dat dit die kunskyker of leser se aandag verloor.
"In my skryfkuns en visuele kuns rig ek my tot 'n verwysingsnetwerk met kollektiewe simbole van artistieke aard, onder andere Art Nouveau, waarskynlik omdat dit gebruik maak van vroulike motiewe en gewortel is in plantkunde en botanie. 'n Ander kunsbeweging waarmee my werk in gesprek tree, is die sogenaamde naïewe kuns. Naïewe kunstenaars volg meestal 'n landelike bestaan, daarom vind ons trekke van die folkloristiese, instinktiewe, emosionele, narratiewe, outobiografiese en primitiewe in hul werk.
Hierdie kunstenaars staan ook as Neo Primitiviste of Moderne Primitiviste bekend en hul werk impliseer 'n romantiese en eksotiese beskouing van die wêreld en van die self. Daar is ondeurdringbare bosse, herders op berge, maanverligte nagtonele en oomblikke uit die alledaagse plattelandse lewe. Naïewe kuns is egter nie altyd naïef nie. Ons vind ook slagvelde, verwaarloosde en waansinnige mense. Dit is egter dié kunstenaars se uitbeelding van 'n ongerepte, mitologiese ruimte wat tot my spreek."
Sy sê in 'n poging om die onverklaarbare te verklaar, herskep sy die werklikheid deur middel van 'n eie mitologie. "So probeer ek 'n alternatief lewer vir die bloot rasionele belewenis van realiteit."
Namibiërs sal tydens die Windhoek Woordfees die geleentheid hê om van haar kunswerke te besigtig en te koop.
Dit sal voor die Filosofiegesprek op 8 Augustus van 18:00 - 19:00 in die Operahuis (in die vierkrant by die Lemon Tree-restaurant in Liliencrohnstraat) besigtig kan word, en ook weer voor die Skrywersgesprekke op Saterdag 10 Augustus begin.
Die 7de jaarlikse Woordfees skop hierdie naweek af. Sien die volledige program op bl. 8 en besoek www.windhoekwoordfees.com vir meer inligting oor die woordkunstenaars en storievertellers.